****

**DIRPRWY BRIF GWNSTABL**

**DIRPRWY BRIF GWNSTABL**

**Trosolwg o’r rôl**

Rydym yn chwilio am Ddirprwy Brif Gwnstabl brwdfrydig, arloesol, egnïol a phenderfynol i gynorthwyo’r Prif Gwnstabl i arwain y gwaith o ddarparu gwasanaethau plismona ar gyfer y cymunedau sydd yn ardal Gwent. Dylai fod gan yr unigolyn sgiliau cyfathrebu cadarn, agwedd benderfynol a digon o frwdfrydedd ac egni.

Mae’r Dirprwy Brif Gwnstabl yn cynorthwyo’r Prif Gwnstabl i arwain yr Heddlu. Mae’n cynorthwyo i bennu gweledigaeth, cyfeiriad a diwylliant ar gyfer yr Heddlu, sy’n meithrin hyder ac ymddiriedaeth y sefydliad a’r cyhoedd ac sy’n golygu bod modd darparu gwasanaeth plismona effeithiol.

O safbwynt gweithredol, mae’r Dirprwy Brif Gwnstabl yn uniongyrchol gyfrifol am yr ymateb plismona i droseddau a digwyddiadau mawr a thyngedfennol ac am reoli ac arwain yr ymateb hwnnw’n effeithiol.

Mae’r Dirprwy Brif Gwnstabl yn gyfrifol am weithredu a chyflwyno Cynllun Cyflawni’r Heddlu ac am redeg yr Heddlu o ddydd i ddydd yn unol â’r cyfeiriad a’r weledigaeth y cytunwyd arnynt, er mwyn darparu gwasanaeth plismona proffesiynol, effeithiol ac effeithlon.

Mae’r Dirprwy Brif Gwnstabl yn cyfrannu at ddatblygu gwasanaeth plismona rhanbarthol a chenedlaethol mewn maes arbenigedd penodol, a gallai fod yn gyfrifol am weithrediadau cenedlaethol neu am bennu safonau.

**Prif gyfrifoldebau**

* Cyfrannu at bennu’r strategaeth drefniadaethol a gweithredol ar gyfer yr Heddlu, yng nghyswllt cynlluniau ac amcanion ehangach megis y Cynllun Heddlu a Throseddu a’r Gofyniad Plismona Strategol, er mwyn darparu gwasanaeth plismona effeithiol ac effeithlon sy’n bodloni gofynion plismona’n awr ac yn y dyfodol.
* Cefnogi a chynnal y berthynas strategol â’r Comisiynydd Heddlu a Throseddu a Swyddfa’r Comisiynydd Heddlu a Throseddu – perthynas sy’n fanteisiol i bawb sy’n rhan ohoni – gan sicrhau ar yr un pryd bod yr egwyddor o annibyniaeth weithredol y Prif Gwnstabl yn cael ei chynnal.
* Cynorthwyo’r Prif Gwnstabl i arwain yr Heddlu, gan sefydlu’r diwylliant sefydliadol a hybu gwerthoedd a moeseg a bod yn gyfrifol am y graddau y glynir wrth safonau proffesiynol er mwyn gallu darparu gwasanaeth effeithiol a phroffesiynol.
* Arwain y gwaith o weithredu Cynllun Cyflawni’r Heddlu, gan sicrhau bod perfformiad yn cael ei fonitro a’i werthuso a bod unrhyw ganfyddiadau’n cael eu defnyddio er mwyn ysgogi gwelliannau i’r modd y caiff gwasanaethau eu darparu ac er mwyn cyflawni amcanion yr Heddlu.
* Cynorthwyo’r Prif Gwnstabl i arwain, ysbrydoli ac ysgogi’r tîm o Brif Swyddogion gan bennu a modelu dulliau o ymdrin â diwylliant gweithlu, sy’n hybu lles ac sy’n hwyluso datblygiad proffesiynol effeithiol a rheolaeth effeithiol ar berfformiad, er mwyn creu timau wedi’u grymuso sy’n ei gwneud yn bosibl mewn modd effeithiol i weledigaeth a nodau’r Heddlu gael eu cyflawni.
* Datblygu canllawiau a darparu cyfeiriad strategol ar gyfer nodi a rheoli bygythiad, risg a niwed yn yr ardal blismona ac yn ymatebion plismona’r Heddlu, er mwyn diogelu’r cyhoedd a datblygu strategaethau gweithredol.
* Cyflawni cyfrifoldebau awdurdodi Dirprwy Brif Gwnstabl, gan fod yn gyfrifol am gydymffurfio â gofynion er mwyn diogelu’r cyhoedd a sicrhau ymatebion plismona effeithiol.
* Datblygu a chynnal strwythur llywodraethu a fframwaith perfformiad gweithredol sy’n ystyrlon, yn unol â strategaeth yr Heddlu, er mwyn dwyn uwch-arweinwyr y sefydliad i gyfrif am waith cyflawni gweithredol a chanlyniadau fel bod modd gorfodi’r gyfraith a diogelu’r cyhoedd yn effeithiol.
* Cefnogi rheolaeth ariannol yr Heddlu, gan hybu effeithlonrwydd a chynhyrchiant o fewn fframwaith y gyllideb er mwyn gwneud y defnydd gorau posibl o adnoddau, sicrhau bod gwariant cyhoeddus yn cael ei ddefnyddio’n effeithiol a sicrhau gwerth gorau am arian.
* Datblygu a chynnal cydberthnasau strategol â phartneriaid lleol, rhanbarthol a chenedlaethol, gan ddylanwadu a chydweithredu’n effeithiol er mwyn ei gwneud yn bosibl cyflawni amcanion yr Heddlu a datblygu hyder y cyhoedd mewn gwasanaethau plismona.
* Cynrychioli’r Heddlu ar lefel leol, ranbarthol a chenedlaethol gerbron y cyhoedd, y cyfryngau a rhanddeiliaid allanol eraill er mwyn cynorthwyo’r Prif Gwnstabl i wella amlygrwydd, cysylltu â’r cyhoedd a meithrin hyder mewn gwasanaethau plismona.
* Sefydlu diwylliant o ddatblygu sefydliadol, newid ac arloesi, gan sicrhau mwy o gynhyrchiant, gwerth am arian a gwelliant parhaus mewn gwasanaethau plismona sy’n seiliedig ar dystiolaeth.
* Datblygu meddylfryd, polisi a chanllawiau cenedlaethol mewn maes arbenigedd er mwyn i arferion plismona effeithiol allu gwella’n barhaus.
* Arfer pwerau a chyflawni dyletswyddau’r Prif Gwnstabl yn ôl y gofyn pan fo’n absennol.

**Heriau penodol yng Ngwent**

* Mynd i’r afael â’r problemau sy’n gysylltiedig â hyder a bodlonrwydd y cyhoedd, yn achos dioddefwyr ac aelodau’r cyhoedd yn ehangach.
* Gweithio mewn amgylchedd mwyfwy amrywiol a heriol o safbwynt cymdeithasol, daearyddol ac economaidd.
* Partneriaid a rhanddeiliaid allweddol yn canolbwyntio ar eu hunain efallai oherwydd bod ganddynt lai o adnoddau, ac yn cefnu ar waith atal ac yn troi eu golygon yn ôl at wasanaethau craidd/goroesi. Y dimensiwn ychwanegol sy’n ymwneud â gweithio mewn gwasanaeth nad yw wedi’i ddatganoli, ochr yn ochr â gwasanaethau cyhoeddus sydd wedi’u datganoli yng Nghymru.
* Newid sefydliadol oherwydd toriadau pellach i adnoddau yn dilyn yr adolygiad sy’n mynd rhagddo o wariant, a’r angen i ailystyried yn gyson lefelau cynhyrchiant a dulliau o drawsnewid busnes – h.y. cyflawni mwy â llai o adnoddau.
* Y posibilrwydd o anniddigrwydd yn y gweithlu, newid sydyn sy’n peri anhrefn, a digalondid cynyddol (oherwydd newidiadau lleol a chenedlaethol, e.e. Winsor, cyflogau a phensiynau ac ati).
* Yr angen am weledigaeth hirdymor ddiwygiedig ar gyfer yr Heddlu, gan gynnwys ffurf y sefydliad ymhen 4 blynedd, a’r angen i gydbwyso problemau cenedlaethol a lleol, trefniadau cydweithredu, gwasanaethau rheng flaen, cyfansoddiad y gweithlu, cydbwyso gwaith mewn cymdogaethau, gwaith ymchwilio a gwaith ymateb, a chynnydd posibl mewn rhai mathau o droseddau, e.e. trais domestig.
* Y dylanwadau gweithredol a gwleidyddol sy’n bodoli mewn pum awdurdod lleol gwahanol iawn i’w gilydd – sut i droi hynny’n gyfle gwirioneddol.
* Y dirwedd genedlaethol, sy’n ansicr ac sy’n newid, e.e. diwygio’r heddlu; trawsnewid gwasanaethau adsefydlu; y Gofyniad Plismona Strategol a’r Gofyniad Plismona Cenedlaethol.
* Yr angen i sicrhau tîm sefydlog o Brif Swyddogion lle bydd ystod eang o sgiliau, arddulliau a phrofiad yn fanteisiol.
* Dull newydd o arwain er mwyn ymdrin â chydweithredu cynyddol.

**AMODAU A THELERAU PENODI**

Bydd y swydd yn amodol ar yr amodau a’r telerau canlynol:

**1.1 CYMWYSTERAU**

Rhaid bod yr ymgeiswyr yn swyddogion heddlu sydd â chymwysterau addas.

**1.2 CYFLOG**

Cyflog Dirprwy Brif Gwnstabl o £120,633 y flwyddyn.

**1.3 LLEOLIAD GWAITH**

Bydd y rhan fwyaf o’r gwaith yn cael ei gyflawni o Bencadlys Heddlu Gwent yng Nghroesyceiliog, Cwmbrân. Fodd bynnag, bydd natur y gwaith hefyd yn golygu y bydd angen teithio ledled Gwent a ledled y wlad. Weithiau, mae’n bosibl y bydd hynny’n cynnwys cyfnodau estynedig yn gweithio mewn lleoliadau eraill o amgylch y wlad.

**1.4 ORIAU GWAITH/GWASANAETH AMSER CYFLAWN**

Bydd deiliad y swydd dan gontract i weithio 40 awr yr wythnos ac yn cael ei dalu bob mis. Fodd bynnag, bydd gan ddeiliad y swydd gyfrifoldeb fel Dirprwy Brif Gwnstabl, ac felly bydd yn rhaid bod modd cysylltu â’r sawl dan sylw 24 awr y dydd. Yn rhan o’r rôl, mae’n bosibl y bydd angen i ddeiliad y swydd fynd i leoliadau digwyddiadau mawr neu ddigwyddiadau gweithredol eraill ar fyr rybudd.

**1.5** Yn rhan o’r rôl, bydd angen i ddeiliad y swydd weithio gyda’r nos ac yn ystod y penwythnos, gan gynnwys mynychu cyfarfodydd a digwyddiadau yn ystod y cyfnodau hynny.

**1.6** Bydd angen i’r ymgeisydd llwyddiannus neilltuo ei holl wasanaeth amser cyflawn i gyflawni’r dyletswyddau sy’n rhan o swydd Dirprwy Brif Gwnstabl, ac ni fydd yn ymrwymo i unrhyw benodiad ychwanegol arall nac yn ymrwymo i unrhyw fudd mewn busnes heb gael caniatâd ysgrifenedig ymlaen llaw gan y Comisiynydd Heddlu a Throseddu.

**1.7** Mae gan ddeiliad y swydd hawl i wyliau ac absenoldebau yn unol â Rheoliadau’r Heddlu.

**2. ADLEOLI**

* 1. Er mwyn hwyluso’r gwaith o recriwtio swyddogion o safon i swydd y Dirprwy Brif Gwnstabl, mae pecyn adleoli ar gael i ymgeiswyr llwyddiannus sy’n adleoli ar ôl cael eu penodi. Bydd rhagor o fanylion ar gael i’r ymgeisydd llwyddiannus.

**3. PECYN CYDNABYDDIAETH ARIANNOL**

Heb gynnwys cyflog, darperir ar gyfer yr elfennau canlynol ym mhecyn cydnabyddiaeth ariannol y Dirprwy Brif Gwnstabl:

1. Yn dibynnu ar amgylchiadau unigol, naill ai’r Lwfans Tai neu’r Lwfans Rhent Trosglwyddo a delir gan eich heddlu presennol, pa un bynnag sydd leiaf, neu Lwfans Tai o £4,045.57 y flwyddyn neu Lwfans Rhent ar sail y Gyfradd Cylch Coch gan gynnwys ad-daliad o’r dreth a ddidynnwyd, ar ffurf grant digolledu (uchafswm o £4,912.80 ar gyfer ymgeiswyr allanol yn unig), a gaiff ei dalu a’i drethu drwy’r gyflogres (os ydych yn gymwys dan y rheoliadau).
2. Lwfans Milltiroedd ar sail Cyfradd Benodedig – y flwyddyn – mae £2983.56 ohono’n swm nad yw’n drethadwy ac mae £944.56 ohono’n swm sy’n drethadwy, a gaiff ei dalu drwy’r gyflogres a’i ddatgan ar ffurflen P11D, neu’r cyfle i wneud cais i gael eich cynnwys yn y Cynllun Prydlesu Ceir ar gyfer Prif Swyddogion.
3. Ad-dalu unrhyw dreuliau rhesymol yr aed iddynt wrth gyflawni eich dyletswyddau (a ad-delir drwy’r weithdrefn ar gyfer treuliau).

**4. CYFNOD**

Bydd yr ymgeisydd llwyddiannus yn ymgymryd â’r penodiad am gyfnod o bedair blynedd. Bydd y dyddiad dechrau yn cael ei drafod.

**5. ADOLYGIADAU O BERFFORMIAD A DATBLYGIAD**

Byddangen i ddeiliad y swydd gael adolygiadau o berfformiad a datblygiad yn unol â chanllawiau cenedlaethol, a bydd y Prif Gwnstabl yn cynnal yr adolygiadau hynny.

**6. CYFNOD RHYBUDD**

Gellir dod â’r penodiad i ben drwy gael tri mis o rybudd gan y naill ochr neu’r llall.

**7. CYFLE CYFARTAL**

MaePrif Gwnstabl Heddlu Gwent wedi ymrwymo i gyfle cyfartal ar gyfer aelodau presennol a darpar aelodau o staff.

**8. ARCHWILIAD MEDDYGOL**

Efallai y bydd yn ofynnol i’r ymgeisydd llwyddiannus gwblhau holiadur meddygol a chael archwiliad meddygol.

**9. CLIRIAD DIOGELWCH**

Bydd yr ymgeisydd llwyddiannus yn cael ei benodi’n amodol ar gael cliriad diogelwch boddhaol ar lefel Fetio Uwch (DV).

* 1. **GEIRDAON**

Rhaid i’r ymgeisydd llwyddiannus gael cefnogaeth ei Brif Gwnstabl.

* 1. **AMODAU ERAILL**

Caiff y swydd hon ei chynnig yn unol â Rheoliadau’r Heddlu ac unrhyw ddeddfau, rheoliadau neu ofynion eraill sydd mewn grym.

Mae Prif Gwnstabl Heddlu Gwent yn gyflogwr cyfle cyfartal ac yn croesawu ceisiadau gan ymgeiswyr waeth beth fo’u tarddiad ethnig, eu crefydd, eu rhywedd, eu cyfeiriadedd rhywiol, eu hanabledd neu unrhyw ffactor amherthnasol arall.

**Y broses recriwtio**

Rhaid i bob cais gael ei gyflwyno gan ddefnyddio’r system ymgeisio ar-lein (OLEEO). Ni dderbynnir unrhyw geisiadau **ar ôl 1pm ar y dyddiad cau**.

Argymhellir eich bod yn cwblhau’r cais ar un ddyfais (cyfrifiadur neu liniadur) er mwyn osgoi unrhyw broblemau’n ymwneud â chydnawsedd.

Bydd yn ofynnol i chi ddangos eich Sgiliau a’ch Gwybodaeth yn unol â’r proffil rôl. Mae hynny’n cynnwys dangos y chwe chymhwysedd sydd yn y Fframwaith Cymwyseddau a Gwerthoedd ar Lefel 3 **(uchafswm o 750 o eiriau ar gyfer pob cymhwysedd)**.

Bydd ymgeiswyr llwyddiannus yn ystod y cam ymgeisio yn cael gwybodaeth bellach am fformat a chynnwys y broses gyfweld.

Y dyddiad cau ar gyfer derbyn ceisiadau yw **5 Medi am 1pm**. Rhagwelir y bydd y cyfweliadau’n cael eu cynnal ar **19 Medi**.

Rhaid i ymgeiswyr ddatgelu unrhyw euogfarnau troseddol nad ydynt wedi darfod, unrhyw ymchwiliadau neu unrhyw gamau disgyblu a gymerir yng nghyswllt eu hymddygiad. At hynny, mae’n ofynnol i ymgeiswyr ddatgelu camweddau blaenorol a arweiniodd at gamau disgyblu, nad ydynt wedi’u diddymu.

**Cenedligrwydd**

Gallwch ymgeisio am y swydd hon ar yr amod eich bod yn un o wladolion y DU neu fod gennych genedligrwydd deuol sy’n golygu eich bod yn Brydeinig yn rhannol. At hynny, mae’r swydd hon yn agored i ddinasyddion y Gymanwlad a gwladolion unrhyw un o aelod-wladwriaethau’r Ardal Economaidd Ewropeaidd.

**Cydraddoldeb ac amrywiaeth**

Un gofyniad sylfaenol yw bod y broses benodi’n hyrwyddo, yn amlygu ac yn cynnal cyfle cyfartal a thriniaeth gyfartal i bob ymgeisydd. Rydym wedi ymrwymo i benodi pobl ar sail eu haeddiant, mewn modd sy’n deg ac yn agored.

**Aelodaeth o’r Panel Dewis ar gyfer penodiad**

Bydd y Panel Dewis ar gyfer y penodiad hwn yn cael ei gadeirio gan y Prif Gwnstabl Pam Kelly gyda chymorth y Comisiynydd Heddlu a Throseddu Jeff Cuthbert a chynrychiolydd o’r tîm Adnoddau Dynol.

**Sut y caiff eich cais am swydd y Dirprwy Brif Gwnstabl ei drin ar ôl iddo ddod i law**

Bydd y cais yn cael ei asesu gan Banel Dewis ar sail y dystiolaeth a ddarparwyd, er mwyn asesu a oes gennych y sgiliau, y wybodaeth a’r profiad angenrheidiol sy’n ofynnol ar gyfer y swydd. Bydd y Panel Dewis yn penderfynu a fyddwch yn symud ymlaen i’r cam cyfweld.

Bydd yr holl ymgeiswyr na chânt eu dewis ar gyfer y cam asesu nesaf yn cael gwybod am ganlyniad eu cais drwy OLEEO. Gall unrhyw ymgeisydd na chaiff ei ddewis i’w gyfweld ofyn am adborth. Bydd yr adborth yn seiliedig ar yr asesiad o’ch haeddiant yng nghyswllt y sgiliau, y wybodaeth a’r profiad sy’n ofynnol.

**Cyfweliadau – ad-dalu treuliau**

Gallwch hawlio treuliau rhesymol yr aed iddynt er mwyn mynychu cyfweliad. Disgwylir y byddwch yn defnyddio’r dull mwyaf effeithlon a rhad o deithio, ac fel rheol bydd yr arian a ad-delir yn cael ei gyfyngu i’r swm hwnnw. Mewn achosion pan fo’n rhaid aros dros nos, gellir trefnu llety a bydd y manylion yn cael eu cynnwys yn y gwahoddiad i gyfweliad.

**Beth fydd yn digwydd yn y cyfweliad?**

Bydd rhagor o fanylion yn cael eu darparu i’r ymgeiswyr a gaiff eu cynnwys ar y rhestr fer gan y Panel Dewis.

**Beth fydd yn digwydd ar ôl y cyfweliad?**

Bydd y Panel Dewis yn gwneud ei benderfyniad ar sail y dystiolaeth a gyflwynwyd gan yr ymgeiswyr. Yna, bydd yr Heddlu yn symud ymlaen i geisio cliriad diogelwch boddhaol ar lefel Fetio Uwch (DV) os oes angen. Byddwn hefyd yn dilyn y weithdrefn ar gyfer cliriad meddygol ac yn gofyn am y ddau eirda ar eich cyfer. Bydd penodiad yn amodol ar gwblhau’r camau hyn yn foddhaol.

Bydd yr holl ymgeiswyr yn cael gwybod am ganlyniad y broses benodi drwy OLEEO.

Os chi yw’r ymgeisydd llwyddiannus, byddwch yn cael eich gwahodd yn ysgrifenedig gan y Prif Gwnstabl i dderbyn y penodiad.

Os hoffech drafod y swydd â’r Prif Gwnstabl, mae croeso i chi ei ffonio ar **01633 642280.**

**Addysg a phrofiad blaenorol:**

Bydd yr ymgeisydd llwyddiannus yn gallu dangos:

* Ei fod wedi mynychu’r Ganolfan Asesu Genedlaethol ar gyfer Uwch-swyddogion Heddlu yn llwyddiannus a’i fod wedi cwblhau’r Cwrs Rheoli Strategol yn llwyddiannus.
* Ei fod wedi cael hyfforddiant i Swyddogion Awdurdodi.
* Bod ganddo brofiad eang o orfodi’r gyfraith yn weithredol.
* Bod ganddo brofiad llwyddiannus amlwg o weithio ar lefel strategol, sy’n cynnwys arwain swyddogion gorfodi’r gyfraith a staff ar lefelau uwch.
* Bod ganddo brofiad o ymwneud yn llwyddiannus â phartneriaethau amlasiantaethol ac o ddylanwadu’n llwyddiannus arnynt.
* Bod ganddo brofiad o sefydlu fframwaith effeithiol ar gyfer rheoli perfformiad.
* Bod ganddo brofiad o gyflwyno’n llwyddiannus drefniadau ar gyfer datblygu sefydliadol, newid ac arloesi.
* Bod ganddo brofiad o reoli cyllidebau sylweddol.
* Bod ganddo’r wybodaeth ddiweddaraf am blismona gweithredol/technegol.
* Bod ganddo wybodaeth am ffactorau gwleidyddol, economaidd, cymdeithasol, technolegol, cyfreithiol ac amgylcheddol sy’n datblygu, ynghyd â dealltwriaeth o’u goblygiadau ar gyfer gwaith cynllunio strategol.
* Bod ganddo wybodaeth am bolisïau, strategaethau a mentrau lleol, rhanbarthol a chenedlaethol perthnasol ynghyd â dealltwriaeth o’u goblygiadau yng nghyd-destun plismona.

**Sgiliau:**

* Yn gallu datblygu strategaethau a pholisïau uchelgeisiol, sy’n cyd-fynd â realiti gweithredol.
* Yn gallu creu cynlluniau gweithredol, sy’n cydbwyso galwadau cymhleth a chroes i’w gilydd ar adnoddau ac sy’n golygu bod modd cyflawni nodau strategol.
* Yn gallu rheoli adnoddau ariannol a dynol sylweddol ac adnoddau sylweddol ar ffurf nwyddau, gan ddangos lefelau uchel o grebwyll masnachol er mwyn cydbwyso galwadau cymhleth ar adnoddau, sy’n cystadlu â’i gilydd, drwy wneud penderfyniadau priodol ar sail risg o fewn y gyllideb sydd ar gael.
* Yn gallu ysgogi newid sefydliadol strategol sy’n ailffurfio’r gwasanaethau a ddarperir gan yr Heddlu neu’r swyddogaethau a gyflawnir ganddo, er mwyn cynnig ymatebion priodol i dueddiadau a phroblemau sy’n dod i’r amlwg.
* Yn gallu sganio’r gorwel yn fewnol ac yn allanol, gan nodi tueddiadau a phroblemau sy’n dod i’r amlwg a’u defnyddio i lywio gwaith cynllunio strategol.
* Yn gallu gweithredu gyda llawer o graffter gwleidyddol, ac yn gallu tramwyo’r dirwedd wleidyddol fewnol ac allanol yn effeithiol.
* Yn gallu defnyddio ystod eang o dechnegau a dulliau cyfathrebu a dylanwadu hynod o effeithiol er mwyn trin a thrafod, cydweithredu a dylanwadu ar newid yn llwyddiannus ar lefelau uwch ac ar draws ystod amrywiol o randdeiliaid a phartneriaid.
* Yn gallu cynnal rôl cynghorydd beirniadol effeithiol ar gyfer pobl mewn swyddi uwch.
* Yn gallu meithrin a chynnal cydberthnasau cynhyrchiol â rhanddeiliaid a phartneriaid ar lefelau uwch ac yn gallu rhoi dulliau a methodolegau datrys problemau ar waith er mwyn datrys problemau a datrys gwrthdaro o ran buddiannau.
* Yn gallu arwain, datblygu ac ysbrydoli pobl, gan gysylltu’r sefydliad â blaenoriaethau strategol, gwerthoedd ac ymddygiad yr Heddlu.
* Yn gallu myfyrio ynghylch perfformiad ac ymddygiad, a’i ddwyn ei hun, dwyn unigolion eraill a dwyn y sefydliad i gyfrif am berfformiad ac ymddygiad.
* Yn gallu adnabod, comisiynu a gweithredu technolegau/gwasanaethau newydd neu well sy’n gallu trawsnewid y modd y mae’r Heddlu yn darparu gwasanaethau a/neu sy’n gallu trawsnewid cost gwneud hynny.

**Datblygiad Proffesiynol Parhaus**

Mae Fframwaith Datblygiad Proffesiynol Parhaus ar gyfer uwch-arweinwyr wedi’i ddatblygu, sy’n nodi tair elfen bwysig y dylai Prif Swyddogion eu hystyried wrth gynllunio eu Datblygiad Proffesiynol Parhaus.
Dylai Prif Swyddogion fyfyrio ynghylch eu gwybodaeth, eu sgiliau a’u profiad presennol, a nodi a chynllunio eu datblygiad proffesiynol yng nghyswllt yr enghreifftiau canlynol. Isod ceir rhai enghreifftiau a awgrymir ond nid yw’r rhestr yn gyflawn o bell ffordd:

**Sgiliau Personol**

* Modelu datblygiad proffesiynol parhaus ac arwain drwy esiampl, drwy rannu myfyrdodau a’r hyn a ddysgir er mwyn hybu’r gwaith o broffesiynoli’r gwasanaeth heddlu.
* Cynnal gwybodaeth am theori’n ymwneud a rheolaeth ac arweinyddiaeth strategol, a myfyrio’n barhaus ynghylch y modd y caiff theori o’r fath ei roi ar waith yn ymarferol yng nghyd-destun plismona gweithredol.
* Ystyried achub ar gyfleoedd i fanteisio ar secondiad er mwyn datblygu safbwyntiau gwahanol ar reolaeth ac arweinyddiaeth, lle bo’n briodol.
* Achub ar gyfleoedd i hyfforddi a/neu fentora, ar ei gyfer ei hun ac ar gyfer pobl eraill, er mwyn defnyddio a rhannu’r hyn a ddysgir i lywio ei ddull ei hun a dull pobl eraill o fynd i’r afael â rheolaeth, arweinyddiaeth a phlismona.

**Sgiliau Busnes**

* Cynnal ymwybyddiaeth fasnachol a meithrin craffter ariannol drwy gydweithio’n agos â phartneriaid ac amryw asiantaethau ar lefel leol a chenedlaethol, a lle bo’n briodol manteisio ar gyfleoedd i gysgodi a/neu gael secondiad.
* Cynnal gwybodaeth a dealltwriaeth ynghylch prosesau rheoli perfformiad, gan gynnwys methodolegau dadansoddi data a’r modd y gellir meincnodi perfformiad yn lleol, yn rhanbarthol ac yn genedlaethol.
* Cyfrannu at ymchwil sy’n seiliedig ar dystiolaeth, drwy ymchwilio i broblemau plismona gweithredol a’u dadansoddi, er mwyn datrys problemau a hybu’r gwaith o broffesiynoli a thrawsnewid dulliau plismona.
* Creu rhwydweithiau cymheiriaid a setiau dysgu gweithredol, a chymryd rhan ynddynt, i alluogi dulliau o ddatrys problemau ar y cyd a rhannu’n lleol, yn rhanbarthol ac yn genedlaethol yr hyn a ddysgir, er mwyn hybu’r gwaith o foderneiddio prosesau busnes a hybu eu heffeithlonrwydd a’u parhad.

**Sgiliau Proffesiynol**

* Cynnal gwybodaeth am ganllawiau’r Coleg Plismona, arfer gorau a mentrau a pholisïau cenedlaethol a lleol sy’n berthnasol i’r cyd-destun plismona strategol.
* Cynnal a diweddaru gwybodaeth a dealltwriaeth allweddol er mwyn gweithredu deddfwriaeth, polisïau ac arferion yn effeithiol ar draws pob maes cyfrifoldeb gweithredol sy’n perthyn i blismona ymarferol.
* Cynnal gwybodaeth a dealltwriaeth ynghylch ffactorau a datblygiadau gwleidyddol, economaidd, cymdeithasol, technolegol, cyfreithiol ac amgylcheddol er mwyn llywio cynlluniau plismona strategol a galluogi dull effeithlon ac effeithiol o blismona, a sicrhau bod yr Heddlu yn gallu mynd i’r afael â throseddau, bygythiadau a blaenoriaethau newydd a rhai sy’n datblygu.
* Gweithio gydag asiantaethau a chyrff plismona cenedlaethol, megis Arolygiaeth Cwnstabliaeth Ei Mawrhydi, yr Asiantaeth Droseddau Genedlaethol a’r Coleg Plismona i sicrhau bod yr Heddlu yn cynnal safonau proffesiynol.
* Cwblhau pob hyfforddiant blynyddol a gorfodol er mwyn cynnal achrediad galwedigaethol a gweithredol.

**Rydym yn emosiynol ymwybodol**

* Rwyf yn ceisio deall y rhesymau tymor hirach dros ymddygiad sefydliadol. Mae hyn yn fy ngalluogi i addasu a newid diwylliannau sefydliadol pan fo'n briodol.
* Rwyf yn sicrhau diwylliant sefydliadol cefnogol sy'n cydnabod ac yn gwerthfawrogi amrywiaeth a lles ac sy'n herio anoddefgarwch.
* Rwyf yn deall gwleidyddiaeth fewnol ac allanol ac rwy'n gallu dylanwadu'n effeithiol, gan deilwra fy ngweithredoedd er mwyn cyflawni'r effaith angenrheidiol.
* Rwyf yn gallu gweld pethau o amrywiaeth o safbwyntiau ac yn defnyddio'r wybodaeth hon i herio fy syniadau, gwerthoedd a thybiaethau fy hun.
* Rwyf yn sicrhau bod pob safbwynt yn llywio penderfyniadau ac yn cyfathrebu'r rhesymau dros benderfyniadau mewn ffordd sy'n glir ac yn ysgogol.

**Rydym yn derbyn perchnogaeth**

* Rwyf yn dangos esiampl ac yn galluogi'r sefydliad i ddefnyddio adegau pan fydd pethau'n mynd o chwith fel cyfle i ddysgu yn hytrach na gweld bai.
* Rwyf yn meithrin diwylliant o gyfrifoldeb personol, gan annog a chefnogi pobl eraill i wneud eu penderfyniadau eu hunain a chymryd cyfrifoldeb dros eu gweithgareddau.
* Rwyf yn diffinio a gorfodi'r safonau a phrosesau a fydd yn helpu hyn i ddigwydd.
* Rwyf yn rhoi mesurau ar waith a fydd yn caniatáu i bobl eraill gymryd cyfrifoldeb yn effeithiol pan fyddaf yn dirprwyo'r gwaith o wneud penderfyniadau, ac rwyf yn ceisio rhoi cymorth iddynt wella eu perfformiad ar yr un pryd.
* Rwyf yn creu'r amgylchiadau (diwylliant a phroses) a fydd yn galluogi pobl i ymgymryd â chyfleoedd i ddatblygu a gwella eu perfformiad.
* Rwyf yn edrych ar bethau yng nghyd-destun y sefydliad cyfan, gan gydnabod lle y gellir gwella a chymryd cyfrifoldeb dros gyflawni'r gwelliannau hyn.

**Rydym yn cydweithio**

* Rwyf yn ymwybodol yn wleidyddol ac yn deall gwleidyddiaeth ffurfiol ac anffurfiol ar lefel genedlaethol a'r hyn mae'n ei olygu i'n partneriaid. Mae hyn yn golygu fy mod yn gallu creu cysylltiadau hirdymor a gweithio'n effeithiol o fewn strwythurau gwneud penderfyniadau.
* Rwyf yn dileu rhwystrau ymarferol i gydweithredu er mwyn galluogi pobl eraill i gymryd camau i feithrin cydberthnasau y tu allan i'r sefydliad ac mewn sectorau eraill (cyhoeddus, dielw a phreifat).
* Rwyf yn arwain mewn partneriaethau pan fo'n briodol ac yn pennu'r ffordd mae sefydliadau partner o bob sector yn rhyngweithio gyda'r heddlu. Mae hyn yn caniatáu i'r heddlu chwarae rhan flaenllaw yn darparu gwasanaethau i gymunedau.
* Rwyf yn creu amgylchedd lle mae gwaith partner yn ffynnu ac yn creu buddiannau gwirioneddol i bawb.

**Rydym yn cyflawni, cefnogi ac ysbrydoli**

* Rwyf yn herio fy hun a phobl eraill i ystyried gweledigaeth y gwasanaeth heddlu i ddarparu'r gwasanaeth gorau posibl ym mhob penderfyniad a wneir.
* Rwyf yn cyfathrebu sut mae'r weledigaeth gyffredinol yn cysylltu â chynlluniau ac amcanion penodol er mwyn ysgogi pobl a sicrhau eu bod yn deall ein goliau'n glir.
* Rwyf yn sicrhau bod pawb yn deall eu swyddogaeth wrth helpu'r gwasanaeth heddlu i gyflawni'r weledigaeth hon.
* Rwyf yn rhagweld ac yn canfod rhwystrau sefydliadol sy'n atal y gwasanaeth heddlu rhag cyflawni ei amcanion, trwy eu dileu neu trwy roi cynlluniau lliniaru ar waith.
* Rwyf yn monitro newidiadau yn yr amgylchedd allanol, cymryd camau gweithredu i ddylanwadu ble y bo'n bosibl er mwyn sicrhau canlyniadau cadarnhaol.
* Rwyf yn dangos fy mod yn meddwl yn strategol ar gyfer yr hirdymor, yn mynd y tu hwnt i goliau ac yn ystyried sut mae'r gwasanaeth heddlu'n gweithredu yn yr amgylchedd cymdeithasol ac economaidd ehangach.
* Rwyf yn sicrhau bod fy mhenderfyniadau'n cydbwyso anghenion fy llu/uned fy hun gyda rhai'r gwasanaeth heddlu ehangach a phartneriaid allanol.
* Rwyf yn ysgogi ac ysbrydoli pobl eraill i gyflawni goliau heriol.

**Rydym yn dadansoddi'n feirniadol**

* Rwyf yn cydbwyso risgiau, costau a buddiannau sy'n gysylltiedig â phenderfyniadau, gan ystyried yr effaith ehangach a sut mae gweithredoedd yn cael eu gweld yn y cyd-destun hwnnw. Rwy'n ystyried senarios 'beth os...' yn ofalus.
* Rwyf yn arfer disgresiwn yn ddoeth wrth wneud penderfyniadau, gan wybod nad y ffordd draddodiadol yw'r ffordd fwyaf priodol bob tro ac rwyf yn barod i herio'r sefyllfa bresennol pan fydd hynny fuddiol.
* Rwyf yn ceisio adnabod y prif resymau neu ddigwyddiadau y tu ôl i broblemau, hyd yn oed mewn sefyllfaoedd amwys neu aneglur.
* Rwyf yn defnyddio fy ngwybodaeth am yr amgylchedd allanol ehangach a sefyllfaoedd hirdymor er mwyn gwneud penderfyniadau yn effeithiol.
* Rwyf yn cydnabod y gall rhai penderfyniadau olygu newid sylweddol. Rwyf yn ystyried y ffordd orau i gyflwyno penderfyniadau o'r fath ac ennyn cefnogaeth.

**Rydym yn arloesi ac yn cadw meddwl agored**

* Rwyf yn gweithredu, profi a chyfathrebu ffyrdd newydd a phellgyrhaeddol o weithio sy'n gallu newid diwylliannau, agweddau a pherfformiad ein sefydliad yn radical.
* Rwyf yn rhoi lle ac anogaeth i bobl eraill i'w helpu nhw i gymryd cam yn ôl o'u gweithgareddau dyddiol, er mwyn adolygu eu llwybr gwaith, dull gwaith a sut maent yn gweld eu swyddogaeth mewn plismona. Mae hyn yn gymorth iddynt fabwysiadau safbwyntiau newydd a chanfod gwelliannau.
* Rwyf yn gweithio i greu diwylliant dysgu arloesol, gan gydnabod a hyrwyddo gweithgareddau arloesol.
* Rwyf yn arwain, profi a gweithredu mentrau newydd, cymhleth a chreadigol sy'n cynnwys nifer o randdeiliaid, creu effaith sylweddol a gyrru arloesedd y tu allan i fy nghylch uniongyrchol fy hun.
* Rwyf yn atebol am sicrhau bod y gwasanaeth plismona'n gyfredol ac ar flaen y gad o ran plismona byd-eang.